Limrahipun sabibaring damêl, kathah para bakul ingkang dhatêng nagih, sabab sadhiyan sasêgah wau mèh sadaya anggènipun nyambut, sêmadosipun bayar bibar damêl, dados arta pasumbang wau kalamôngsa inggih sok langkung, sok kirang utawi trêp-trêpan kemawon, limrahipun kirang, sabab saking kathahing panganggenipun ingkang kêdah linampahan. Punapa ta sababipun, dene pasumbang sagêd kirang utawi panganggenipun kêdah kathah. Tumrap bôngsa Jawi kados botên kakilapan, inggih punika jalaran dhatêngipun para tamu sami ambêkta bala, anak, semah, sadhèrèk tuwin sanès-sanèsipun, ingkang angrencangi angladosi ugi makatên.